open-index/open-wikipedia-markdown huggingface dataset:
Zirguela

La **zirguela** (también yamada **abramila** o **pruna**) es la fruta del árvole del zirguelo, del djenero sientifiko *Prunus*. La zirguela es una fruta karnozo kon una unika semiya kuvijada de una kapa de madeira suave.

## Variedades
Egzisten zirguelas de munchas variedades, tanto de kolor komo de boy. Unas tienen la karne más suave ke otras. Algunos tipos tienen la karne amariya, blanka, védre o kolorada. Las zirguelas se pueden komer freskas o sekas (zirguela pasa).

Entre las variedades de zirguelas se ankontran:

* *Prunus domestica* subsp. *domestica*, a la ke pertenesen la majorita de las variedades konosidas.
* *Prunus domestica* subsp. *italica* (Borkh.) Gams ex Hegi, (domestica x insititia o domestica X domestica var. insititia) a la ke pertenese la *zirguela klaudia*
* *[[Prunus domestica subsp. insititia]]* (*zirguela de [[Damask]]*)
* *[[Prunus domestica var. syriaca]]* (*zirguela mirabel*)

Otras espesies del mismo djenero:
* zirguelo japonezo *(Prunus salicina)*;
* Prunus cerasifera *(Prunus cerasifera)*;
* Endrino *([[Prunus spinosa]])*.

## Atamientos eksternos

Kateggoría:Frutas
Kateggoría:Rosaceae
Kateggoría:Vikipedya:Artikolos kon grafia ladina
Larache

**Larache** (en arabo **العرائش** Al-‘Araish) es una sivdad ke se topa al noroeste de Marroko. Es la kapitala de la provinsia del mismo nombre. Se ankontra en la rejión Tanjer-Tetuán, a unos 85 kilómetros de Tanjer i a 105 km. de Tetuan, a la beira del Oseano Atlantiko i a la beira del rio Lukos. La sivdad tiene una povlasion de 107.371 avitantes. Serka de la sivdad se topan las ruinas de la antika sivdad Fenisyana de Lixus, una viya ke dospués fue Kartagineza i mas adelántre romana i parte de la provinsia romana de Mauritania Tingitana.

En Larache egzistió el ekip de futbol Los Makabeos. La sivdad endemas es la sede de la Asosiasiyon de Eskritores Marrokis en Lingua Kastilyana.

## Sivdades ermanadas
* Almuñécar, Espanya
## Referensias


Kateggoría:Lokalidades de Maroko
Kateggoría:Vikipedya:Artikolos kon grafia ladina
Katēggoría:Maroko Espanyol
Parasha

**Parashá** (en ivrit **פָּרָשָׁה**) es el biervo en ivrit uzado para yamar a las seksiyones en las kuala se divide la Tora para ser meldada kada semana durante el anyo del kalendario ebreo. Jeneralmente el biervo es uzado para yamar a la seksiyon ke es meldada en una semana partikolar o parashat ashavua. En los Sifrei Tora se topan las separasiyones entre parashot kon espasios entre kada una. Esta division esta bazada en la lista kriada por el Rambam en su livro Mishné Tora, la kuala esta bazada enel Kodize de Aleppo.

Kateggoría:Livros de la Tora
Kateggoría:Parashot
Kateggoría:Vikipedya:Artikolos kon grafia ladina
Vayikrá

**Vayikrá** (en ivrit **וַיִּקְרָא**, "I el (Dio) yamó") es el tresér livro de la Tora. Enel livro se ankontran las instruksiyones para los leviyim, los kualos azían el lavoro relijiozo. 

## Parashot de Vayikrá
Este livro es meldado en 10 parashot:

#Vayikrá
#Tzav
#Shemini
#Tazri'a
#Metzorá
#Aharé Mot
#Kedoshim
#Emor
#Behar
#Behukotai

Kateggoría:Livros de la Tora
Kateggoría:Vikipedya:Artikolos kon grafia ladina
Mérida (Venezuela)

La sivdad de **Santiago de los Caballeros de Mérida** o simplemente **Mérida** es la sivdad kapitala del munisipio Libertador i del estado Mérida i la sivdad prinsipala de la rejión de los Andes venezuelanos. Fue fondada enel anyo 1558 por Juan Rodríguez Suárez, konformando antonses parte de Mueva Granada; afilu dempues pasó a ser parte de la Kapitaniya Jenerala de Venezuela, djugando un papel emportante durante la Gerra de independensia de Venezuela.

En la sivdad bive el 28% de la povlasiyon del estado, el kualo tiene más de 750.000 avitantes. En la sivdad se topa la sede de la Universidad de Los Andes i de la Arkidyozesis de Mérida. Endemás en la sivdad se topa el sistem de teleferik mas lungo del mundo i el ke yega más alto. La sivdad se topa en la valey del río Chama, a unos 1.640&nbsp;msnm i tras de eya, la montanya mas alta del payis, piko Bolívar, kon 5.007&nbsp;msnm. de altesa.

## Ver endemas
* Feria del Sol (Mérida, Venezuela)
* Universidad de Los Andes

Kateggoría:Vikipedya:Artikolos kon grafia ladina
Kateggoría:Lokalidades de Venezuela
Kateggoría:Lokalidades kon mas de 100.000 moradores
Yaakov Bentolila

**Yaakov Bentolila** (en ivrit **יעקב בן-טולילה**) es un filólogo yisraeliano nasido en Tetuan, Marroko. Es profesor de ivrit en la Universita Ben-Gurion en Beer Sheva i myémbro de la Akademia del Idioma Ebreo desde el anyo 2004.

## Biografiya
Bentolila nasió enel anyo 1935 en una famiya sefardi, ijo de Vidal i Mercedes Bentolila. Fue elevo en una eskola de la Aliansa Yisraeli Universala i estudio dempues enel lisé espanyol de Marroko en Tetuan. Enel anyo 1950 se fue a bivir a Fransia, para dempues azer aliya enel enverano del anyo 1951, arrivando al Merkaz Klitá de Yavne, ande bivió asta ke se izo mayor de edad i emprestó servis militar en las Huérsas de Defensa de Israel, en la brigada Nahal. 

Los padres de Bentolila izieron aliya enel anyo 1956, endjunto kon sus otros dos ermanos i bivieron dempués del Merkaz Klitá en el kampo de transito de Kiryat Gat, ande el lavorava komo elektrizista, ma enel anyo 1958 le fue propozado lavorar kon el movimento Bnei Akiva, vijitando Marroko, Fransia  i el nord de Afrika, ande konosió a la ke iva ser su espoza, una djudia de orijin madjar i en Jenero de 1961 se kazaron en la sivdad de Strasburgo.

Bentolila fue shefe del Departamento de Lingua Ebrea en la Universita Ben-Gurion entre los anyos 1974-75 i 1990-92; endemas lavoró komo investigador enel Sentro para Estudios Djudios de la Universita de Harvard i es un investigador konosido i respektado de Haketia

## Ovras
*Haketia. El Djudeo-Espanyol de Africa del Norte. *Los Muestros* N°61, Disiembre 2005.
*On the Meaning Of Personal Names in Hakitic Proverbs. Eskrito endjuntamente kon Tamar Alexander.
*La palabra en su hora es oro. Eskrito endjuntamente kon Tamar Alexander
*Le composant hébraïque dans le judéo-espagnol marocain. Judeo-Romance Languages.

## Referensias


Kateggoría:Sefaradim‎
Kateggoría:Haketia
Kateggoría:Filologos
Kateggoría:Vikipedya:Artikolos kon grafia ladina
Medina de Tetuan

La **Medina de Tetuan** es la antiga sivdad islámika de Tetuan, en Marroko. Es una máale muy tradisionala; las kazas de la medina son kaji todas de kolor blanka i bashas. Por toda la medina se topan artesanos komo chapineros, tejedores i djoyeros Endemas, puede toparsen munchos merkaderes ambulantes, los kualos venden tapetes a los turistas. La medina fue deklarada patrimonio kultural de la umanidad por la UNESCO enel anyo 1987

La sivdad de Tetuan tinía gran emportansia en la epoka del Kalifato Omeya, deke era el punto ande yegavan los komersantes de Marroko i Andaluziya. Dempués de la Rekonkista, la sivdad fue fraguada muevamente por los refujiados musulmanos andaluses ke arrivaron ekspulsados por los espanyoles. Esto se puede ver en la su arkitektura, la kuala tiene grande enfluensia andaluza. Anke es una de las medinas mas chikas de Marroko, es la mas kompleta i la amijor preservada, kaji sin enfluensias eksternas. 

## Referensias

## Atamientos eksternos
* UNESCO - Medina de Tétouan

Kateggoría:Patrimonio de la Umanidad
Kateggoría:Tetuan
Kateggoría:Maroko
Kateggoría:Vikipedya:Artikolos kon grafia ladina
Gemara

**Gemara** es el teksto el kualo, endjuntamente kon la *Mishná* konforma el Talmud. La *Mishna* es el teksto enel kualo la *Gemará* se baza para azer su analisis i komentarios. El orijin del su nombre viene del biervo **גמר** (en ebreo *gamar*, "akavar"; en lingua aramea, "estudiar", "ambezar"). Los hahamim de la *Mishná* son konosidos komo tannayim (singular **תנא**, *tanna*) i los hahamim de la Gemará son yamados "amoraim'" (singular **אמורא**, *amora*).

Komo de fákto, egzisten dos grupos de komentarios, egzisten dos versiyones del Talmud: el Talmud Yerushalmi (en ivrit **תלמוד ירושלמי**, *Talmud de [[Yerushalayim]]*) i el Talmud Bavli (en ivrit **תלמוד בבלי**, *Talmud de [[Bavel]]*), los kualos son la Gemará de Etretz Yisrael i la de Babilonia; ambas versiyones estan bazadas en la misma versiyon de la Mishna. La Gemará esta kaji toda eskrita en lingua aramea, la Gemará de Yerushalayim enel lashon oksidental i la de Babilonia enel lashon oryental de esta lingua, ama las dos tienen seksiyones en ivrit, trokando de lingua afilu a mitad de una storya; toda la lingua uzada para skrivir la Mishna es lashon akodesh.

La versiyon Yerushalmi, kompilada por los hahamim de las yeshivot de Tiberias i Kesariya fue publikada entre las anyadas 350 i 400 de esta era. La versiyon de Babilonia, echa espesialmente por las akademias relijiozas de Sura, Pumbedita, i Mata Mehasia, fue echa publika enel anyo 500. Jeneralmente, kualunker referensia a la Gemara o al Talmud, sin dinguna espesifikasiyon, aze referensia a la versiyon de Babilonia.

## Ver endemas
*Talmud Bavli
*Talmud Yerushalmi

## Referensias
*Talmud. Por Wilhelm Bach. Jewish Encyclopedia

Kateggoría:Talmud
Kateggoría:Djudaismo
Kateggoría:Relijion
Kateggoría:Vikipedya:Artikolos kon grafia ladina
Bosnia i Hersegovina

**Bosnia i Hersegovina** (en lingua bosnia i lingua horvatia, **Bosna i Hercegovina**; en lingua serbia, **Босна и Херцеговина**), es un payis evropeo ke se topa en la  peninsola de los Balkanes, al sudeste del kontinente. Tiene las sus frontieras kon Kroasia, al nord, oeste i sud; kon Servia al este; kon Montenegro al este i al sud, i kon la Mar Adryátika por el sud, en una chika beira de menos de 10&nbsp;km. En el anyo 1992 se izo endependyénte komo una de las sesh unidades federalas ke konformavan la antigua Djugoslavia, payis ke nasió dempués de la Primera Gerra Mondiala i kedó konformada komo repúvlika federala asigún los Akódros de Dayton, los kualos establesían su administrasiyon giada por un Alto Representante elejido por el Konsejo de la Union Evropea. Su estruktura es de payis federal i dividida en dos entidades: la Federasiyon de Bosnia i Hersegovina i la Repuvlika Srpska.

### Organizasion territoriala

## Ver endemas
* Istorya de los djudios en Bosnia i Hersegovina

Katēggoría:Paizes

Kateggoría:Vikipedya:Artikolos kon grafia ladina
Azure

**Azure: Ideas para la nasiyon Djudia** (en ivrit **תכלת**, *t'hélet*) es una revista publikada kada tres meses por el Sentro Shalem en Yerushalayim, Israel. En Azure se topan artikolos relasionados kon el pensamiento djudio, identidad djudia, zionismo i la mediná, en ivrit i en inglez, permetendo el troko de ideas entre los yisraelis i los djudios del Galut. T'hélet es la kolor uzada para pintar los tzitziyot uzados en los diyas de Moshe Rabenu.

Azure fue establesida enel anyo 1996 i era publikada orijialmente dos vezes kada anyo, ma kresió i oy endiya es publikada katro vezes enel anyo. Su primér editor shefe era Ofir Haivry, el kualo fue trokado por Daniel Polisar i David Hazony. Enel anyo 2007, Assaf Sagiv paso ser el su editor shefe.  Munchas personas emportantes tienen eskritas kontrivusiyones para Azure, komo por enshemplo Michael Oren, Yoram Hazony, Ido Hevroni, Marla Braverman, Yossi Klein Halevi, A. B. Yehoshua, Ruth Gavison, Amitai Etzioni, Amnon Rubinstein, Natan Sharansky, Alain Finkielkraut, Amotz Asa-El, David Hazony, Evelyn Gordon, Meir Soloveichik, Claire Berlinski, Robert Bork i Moshe Ya'alon. 

La revista aze publika tresladasiyones al ivrit de tekstos klasikos de avtores komo Immanuel Kant, David Hume, William James, G. K. Chesterton, Martin Luther King, Jr., C. S. Lewis, Alasdair MacIntyre, Winston Churchill, Matthew Arnold i Leo Strauss.

## Linea editoriala
Este jurnal aze enfasis en dar huérsa a los valores djudios i zionistas, aziendo muncha kritika al antisemitizmo i a las tendensias post-zionistas en las universitas  i esta opozado al aktivismo djudisyalo en el sistem legal yisraeli. Azure apoya las riformas de merkato libbero en la ekomomiya yisraeli.

## Referensias


## Atamientos Eksternos
*Priméra oja de Azure
*Sentro Shalem

Kateggoría:Revistas de Israel
Kateggoría:Zionismo
Kateggoría:Vikipedya:Artikolos kon grafia ladina
Istoria de los djudios en Meksiko

Dize el tradision ke los primeros **djudios ke yegaron al [[Meksiko]]**, fue durante la konkista espanyola, viajaron alkunos sefardim ombres en los barkos kon Hernando Cortés i desembarkaron en las beiras del Golfo de Meksiko, eskondiendo la su relijion djudia entre el katolisismo romano, eran yamados muevos kristianos.

## Istoria

En 1521, deskues de la konkista de Meksiko, se funda *Judianea* (posteriormente yamado Juliantla), un kale perto al Real de Minas de Taxco, ke fue fundado por sefaradis ke apoyaron la konquista, basho permiso de Hernando Cortés. Dos de los ombres de Cortés, Hernando Alonzo i Gonzalez de Morales fueron akusados de praktikar el djudaismo ante un auto de fe i fueron echados a la fogera, en el anyo de 1528. 

Los sefardis afinkaron en tierras dela Mueva Espanya kon una mueva identidad, basho la observasion de la kilisia katolika, fueron eyos los azendados, los enkomenderos i rancheros en munchos lugares, alkunos fueron testemunyos de la fundasion dela sivdad de Monterrey, Saltillo o Monclova, anyos dempues ayegaron azta Texas, Muevo Meksiko, Kalifornia, Guatemala, Honduras i Nikaragua, afinkaron en kaji todo el territorio del virreynato, poko enla kapital dela Mueva Espanya por estar lejos de la Inquisision. 

Alkunos crypto-djudios moraron en sivdades mineras komo Taxco, Pachuca, Tejupilco, Zumpango, El Oro, Zitácuaro, Guanajuato, Zacatecas, San Luis i Parral; otrunos en sivdades sirka de kaminos ryales komo Cuernavaca, Cordova, Orizaba, Puebla de los Angeles, Tlaxcala, Veracruz, Querétaro, Acapulco, Oaxaca, Villahermosa, Campeche, Mérida, Chiapa de Corzo, San Cristóbal, Tapachuca, Quetzaltenango, San Salvador, Masaya, Granada, Escazú; y otrunos en Tula, Huichapan, Aguascalientes, Valladolid, Zamora, Apatzingan, Jiquilpan, Sahuayo, Cotija, Tepetitlán, Lagos de Moreno, León, Penjamo, Irapuato, Guadalajara, Tepic, Mazatlan, Sinaloa, Hermosillo, Caborca, Durango, Chihuahua, Paso del Norte, Las Cruces, Albuquerque, Santa Fe i Trinidad.

Ay komunidades notables en la sivdad de Méksiko i en Guadalajara. En la sivdad de Meksiko egzisten komunidades djudiyas en las maales (barrios) de Polanko, Roma, i espesyalmente en los arrededores del Parke de Meksiko ande se topan varyos kahales (sinagogas), un muzeo djudio, i un deli kasher. En anyos anteryores en el Parke de Meksiko se oyiya muncho la lingua Yiddish.

## Referensias


## Ver endemas
* Esnoga Istorika Justo Sierra 71

## Atamientos eksternos
* Esnoga Justo Sierra 

Kateggoría:Vikipedya:Artikolos kon grafia ladina
Kateggoría:Komunitas djudias
Kateggoría:Istoria de los djudios en Meksiko
Merkaz ARav

**Merkaz ARav** (en ivrit, **מרכז הרב**, *sentro del Rav* (Kook))  o **Merkaz ARav Kook** (**מרכז הרב קוק**), es una yeshiva nasional-relijioza  en la maále de Givat Shaul en Yerushalayim, Medinat Yisrael,  fondada enel anyo 1924 por el Sinyor haham Avraam Itzhak Kook. Kuando la jente avla del Rav Kook i sus shiurim i ovras, avla de Merkaz ARav. Es la yeshiva mas konosida i emportante del movimento nasional relijiozo en todo el mundo. Los hahamim lideres del movimento, ansina komo munchos roshei yeshiva, hahamim de sivdades i morim en lisés relijiozos, an sido elevos de esta yeshiva, la kuala es sentrala enel dezvelopamyénto del zionismo relijiozo. La yeshiva fue fondada enel anyo 1924, kuando el rav Avraam Itzhak Kook era ainda Rabino Shefe Ashkenazi de Israel i esta konsiderada komo la priméra yeshiva zionista. El Rav Kook la yamava "la yeshiva sentrala mondiala", ubikada en Yerushalayim kon el buto de ser una lampa espirituala i de Tora para Israel i el Galut. El rav Kook konvidó al Rav Avraam Borstein para ser endjuntamente rosh yeshiva kon el, ma murió dos anyos dempués. Kuando el Rav Kook murió, el nombre de la yeshiva fue trokado a "Merkaz ARav" en su onor.

Dempues de la muerte del Rav Kook, su elevo el Rav Yaakov Moshe Harlap fue el Rosh Yeshiva.  Dempués de la muerte del Rav Harlap enel anyo 1952, el ijo del Rav Kook, el Rav Zvi Yehuda Kook, tomó el lugar del su padre. En 1982, dempues de la muerte del Rav Zvi Yehuda Kook, el Rav Avraham Shapira pasó a ser el rosh yeshiva asta su muerte enel anyo 2007, kuando su ijo, el Rav Yaakov Shapira shlit"a, tomó el su lugar. Oy endiya, la yeshiva tiene unos 500 elevos, unos 200 de eyos elevos del kollel de la yeshiva. 

En las primeras anyadas, la yeshiva tinía pokos elevos, ma en la anyada de los '50, arrivaron munchos elevos de las eskolas relijiozas del movimento Bnei Akiva en buskhida de edukasiyon relijioza i para esos diyas la unika yeshiva zionista era Merkaz ARav; el rav Moshe Zvi Neria, elevo del Rav Kook, enkorajó a sus elevos ambezar en Merkaz ARav.

## Elevos emportantes
Esta lista nombra a myémbros de la Knesset i lideres de la sosyeté yisraeli:
*Rav Shlomo Aviner
*Rav Yaakov Ariel
*Rav Yoel Bin-Nun
*Azriel Carlebach, fondador del djurnal Ma'ariv.
*Rav Zfania Drori 
*Rav Haim Druckman
*Rav Moshe Levinger fondador de la komunita djudia de Hevron dempues de 1967.
*Rav Zalman Baruch Melamed
*Hanan Porat, Myémbro de la Knesset
*Michael Ben-Ari, Myémbro de la Knesset
*David Raziel, komandante del Irgun.
*Michel Warschawski, fondador del Sentro de Informasion Alternativa
*Nissan Ben-Abraham

## Ver endemas
*Atako a Merkaz ARav

## Referensias


## Atamientos eksternos
*Priméra Oja de Merkaz ARav 

Kateggoría:Zionismo relijiozo
Kateggoría:Yeshivot
Kateggoría:Hardal
Kateggoría:Vikipedya:Artikolos kon grafia ladina
Gran Esnoga de Jibraltar

La **Gran Esnoga de Jibraltar** o  **Kal Kadosh Sha'ar AShamayim** (en ivrit **קהל קדוש שער השמיים**), se topa en el territorio britaniko de ultramar de Jibraltar, i es el primer kal fraguado en la Peninsola Iberika dempués de la Ekspulsiyon de los Djudios de Espanya i Portugal en los anyos 1492 i 1497, respektivamente.

## Istorya
El Kal Sha'ar AShamayim fue fondado enel anyo 1724 por el sinyor Isaac Nieto de Londra. Fue aperturado enel anyo 1724, en una seksiyon ke les dio a los djudios el antonses governador de Jibraltar, Richard Kane. La frágua aktuala es del anyo 1812 i tiene detalyos en komun kon la Esnoga de Amsterdam (del anyo 1675) i kon la Esnoga de Bevis Marks, del anyo 1701.  La facha del kal, el kualo es basikamente una kaza de dos pisos i medio, tiene ventanas en forma de arko, kon un koridor kon techo d' arko.

## Referensias


## Ver endemas
*Istorya de los djudios en Jibraltar

Kateggoría:Esnogas
Kateggoría:Jibraltar
Kateggoría:Vikipedya:Artikolos kon grafia ladina
Alegría Bendayan de Bendelac

**Alegría Bendayan de Bendelac** es una eskritora i filologa djudia de Venezuela nasida en Karacas , espesialisada en la kultura sefardi de Marroko i en la lingua djudeo-espanyola avlada enel Nord del payis, Haketia. Izo los sus estudios en la Universita Penn State i tiene un PhD de la Universita de Columbia. Es myémbro del American Jewish Committee i profesora de fransez en la Universita Penn State.

## Su lavoro kon la Haketia
La sinyora Bendayan de Bendelac tiene eskritos dos diksionarios de haketia i un livro de ekspresiones i reflanes, bazada en sus investigasiones i en las del sinyor Jose Benoliel

## Ovras
*Diccionario del Judeoespañol de Los Sefardíes del Norte de Marruecos: Jaquetía Tradicional y Moderna. ISBN 9806031075. Sentro de Estudios Sefardis de Caracas. Caracas, Venezuela, 1995, 1242 pájinas
*Diccionario del Judeo-Español de los Sefardíes del Norte de Marruecos (Jaquetía). Sentro de Estudios Sefardis de Caracas. Caracas, Venezuela, 2004, 711 pájinas
*Voces Jaquetiescas. Sentro de Estudios Sefardis de Caracas. Caracas, Venezuela, 1990, 215 pájinas. ISBN 9789800004623.
*Los nuestros : Sejiná, Letuarios, Jaquetía y Fraja : un retrato de los sefaradíes del norte de Marruecos a través de sus recuerdos y de su lengua (1860-1984)
*Structures du rêve et de la realité dans Sylvie. ISBN 9782705100537. Publikado por Ed. Athanor. 1975
*Typical Sephardic weddings in Tangier, Morocco (c.1930-c.1950) Jewish Language Review. 1986
*Tourmaline I 
*Tourmaline II. ISBN 9782705507923. Publikado por Ed. J. Grassin. 1973
*Mosaique: Une enfance juive a Tanger (1930-1945). Publikado por Collection Bibliothéque Tangeroise.

## Referensias


Kateggoría:Haketia
Kateggoría:Filologos
Kateggoría:Vikipedya:Artikolos kon grafia ladina
Kateggoría:Sefaradim‎
Shoshanat Ya'akov

**Shoshanat Ya'akov** (La roza de Ya'akov) es un piyyut enel kualo el pueblo djudio es komparado kon una roza. Shoshaná (roza) es una referensia a Shushan (sivdad ke se topava en la antiga Persia), tal i komo dize en la Megilat Ester el pasuk "la sivdad de Shushan fyestó i se yenó de alegríya" (Ester 8:15). Es una kostumbre kantar Shoshanat Ya'akov diskués de meldar la Megilá (en ivrit **מְגִילַת אֶסְתֵּר**, *Megilat Ester*, "Pergamino —Livro— de Ester") en Purim; los biervos de Shoshanat Ya'akov son uzados endemas para azer una de las kantikas mas tradisionalas de la fyesta de Purim.

## Teksto en ivrit

## Transliterasiyon
Shoshanat Ya'akov, Tzaalá Ve-Samehá Birotám Yáhad Thélet Mordehai T'Shuatám Hayita La-Netzaj Vetikvatám B'Hol Dor Vadór Leodi'a She-kol Kovéha, Lo Yevoshú ve lo Yikalmu Lanétzah Kol Hahosím Bah. Arur Hamán Asher Bikesh Le'Abdí, Baruh Mordehai Hayehudí. Arúra Zeresh, Eshet Mafhidi, Bruh Eshter Ba'adi, Arurim Kol Areshaim, Beruhim Kol Atzadikim, Vegam Harvoná Zahúr Latóv.

## Tresladasiyon a la lingua Djudeo-Espanyola

La roza de Ya'akov se yenó de emosiyon i aligríya kuando tuvieron a Mordehai vistido de t'hélet. Tu siempre eras su salvasiyon, la su esperansa en kada jenerasiyon, para dar a konoser ke todo el kualo poza la su esperansa en Ti no va ser puesto en verguensa, ni van estar por syempre en desgrasia todos akeyos ke kreyen en Ti. Maldicho sea Hamán, el kualo tentó destruyirme; bendicho sea Mordehai el djudio. Maldicha sea Zeresh la espoza de Hamán, la kuala me yenó de espanto; bendicha sea Ester, la kuala intersedió por mí. Maldichos sean todos los malvados; bendichos sean todos los tsadikim; i ke a Harvoná se le rekódre favorablemente.

Kateggoría:Purim
Kateggoría:Tefilot
Kateggoría:Vikipedya:Artikolos kon grafia ladina
Universita Ben Gurion del Negev

La **Universita Ben Gurion del Negev** (en ivrit **אוניברסיטת בן גוריון בנגב**) fue kriada enel anyo 1969, en Beer Sheva, Israel. El governo dekretó ke la universita iva ayudar al dezvelopamyénto de la rejión del Negev, asigun la vizyón del antonses primér ministro, David Ben Gurion, el kualo kreyía ke el futuro del payis estava lisionado kon el dezvelopamyénto de las rejiones del sud. 

Al empesijo yamada "Universita del Negev", su nombre fue trokado al de "Universita Ben Gurion del Negev" dempués de la muerte de Ben Gurion en Noviembre de 1973. La universita endemas tiene dos campus eksternos, uno en Eilat i otro serka del kibbutz Sde Boker, ande Ben Gurion bivió los sus ultimos anyos, yamado Midreshet Ben Gurion. La Universita Ben Gurion del Negev es la sede del Instituto Ya'akov Blaustein para la investigasiyon del desyerto, el kualo entrega los titolos en las karrieras relasionadas kon el desyerto. Aktualmente tiene unos 17.400 elevos i es una de las universitas ke krese mas pishín del payis.

## Eskolas
La Universita Ben Gurion del Negev tiene eskolas de: 

* Umanidades i Sensias Sosyalas
* Sensias Naturalas
* Sensias de Injenieriya
* Sensias de la Salud 
* Administrasiyon 
* Investigasiones del Desyérto

## Elevos emportantes
* Amira Dotan (Sikolojiya), miémbro de la Knesset 
* Gonen Segev (Medisina), médiko i myémbro de la Knesset
* Silvan Shalom (ekonomiya), aktual ministro yisraeli de eksteriores 
* Ya'akov Turner (Sensia del komportamyénto, Sikolojiya), antigo alkalde de Beersheva
* Mordehai Vanunu (Jeografiya, Filosofiya), tékniko nuklear i aktivista anti-nuklear yevado a prizión por traidor
* Shelly Yachimovich (Sensia del komportamyénto), djurnalista i miémbro de la Knesset

## Atamientos eksternos

* Oja ofisiala de la Universita
* American Associates, Ben-Gurion University of the Negev 

Katēggoría:Universitas de Israel
Katēggoría:Negev
Katēggoría:Beer Sheva
Kateggoría:Vikipedya:Artikolos kon grafia ladina
Oran

La sivdad de **Oran** (en arabo **وهران**, **Wahrān**) es la kapitala de la wilaya de Oran, en Arjelia. Es la sigunda sivdad mas grande del payis i la sivdad ande nasió la musika raï. Desde la anyada de 1960 es konosida komo la sivdad kapitala endustriala del payis.

## Sivdades ermanadas
* Alikante, Espanya
* Bordeaux, Fransia
* La Avana, Cuba
* Dakar, Senegal
* Durban, Sud-Afrika
* Gdańsk, Polonia
* Sfax, Tunesia
* Zarka, Djordania
* Oujda, Marroko 

## Ver endemas
* Gran Esnoga de Oran

## Referensias
Filolojiya

La **filolojiya** (del biervo latino **philologĭa** i éste del grégo **φιλολογία**, “amor o entereso por los biervos”) es la sensia ke aze el estudio de los tekstos eskritos, kon los kualos se aspera komprender i konformar kon fiyelidad, los tekstos orijinalos kon la ayuda de la kultura de estas linguas. El filólogo uza el la lingua, la literatura i demás manifestasiones eskritas, por lo ke todas konforman una ekspresion kulturala kompleta. Endemas, la *filolojiya* puede ser un biervo uzado usado antes del syéklo XX para lo ke oy es konosido komo *[[linguistika]]*.

*
Kateggoría:Linguistika
Kateggoría:Vikipedya:Artikolos kon grafia ladina
Komoras

La **Union de las Komoras**, o simplemente las **Isolas Komoras** (antes yamadas *Repuvlika Federala Islamika de las Komoras*) es un payis al oryente de Afrika konformado por tres isolas al nord del Kanal de Mosambiko en el Oseano Indiko, entre el nord de Madagaskar i el nord de Mosambiko. El payis esta konformado por tres isolas de orijin volkaniko: 
*Gran Komora (Njazidja), 
*Moheli ( Mwali), i 
*Anjouan (Nzwani)

La isola vizina de Mayotte (Mahoré), la kuala es demandada por Komoras, es una Kolektivitad Departamentala de Fransia. El orijin del nombre del payis viene del biervo en arabo 
**قمر** (*qamar*), "luna". El nombre aktualo en arabo es "isloas de la luna" (جزر القمر, *ŷuzuru l-qamar*) i en su bandiera aparese la medya luna musulmana. Este nombre era uzado por los jeografos arabos para yamar a Madagaskar.

## Referensias


Kateggoría:Komoras
Kateggoría:Afrika
Kateggoría:Vikipedya:AY
Kateggoría:Paizes
Mayotte

**Mayotte** (**Maoré** en swahili) es una dependensia de Fransia basho el *status* de Departamento de Ultramar i ke se topa al nord del Kanal de Mosambiko enel Oseano Indiko, entre el nord de Madagaskar i el nord de Mosambiko, en el arkipyélago de las isolas Komoras. Ansina komo los otros payises i territorios de ultramar de Fransia, Mayotte konforma parte del territorio de la Union Evropea. La su kapitala es la sivdad de Mamoudzou. La dependensia tiene 194.000 avitantes i una ekstension de 347 km². Esta konformada por dos isolas, *Grande-Terre* (o Maoré) i una isola chika, Petite-Terre (o Pamanzi), endemas de isolas muy chikas alderredór. El Departamento yeva el nombre de la isola mayor. Las lingua ofisiala es la lingua fransesa, anke el shimaoré, un lashon del swahili es avlado por más del 55% de la povlasion komo priméra lingua.

## Istorya
Mayotte, ansina komo las otras isolas Komoras izieron parte de Fransia desde el anyo 1843. Es la unika isola del arkipyélago ke votó en referendum para kontinuar konformando parte de Fransia (en 1974 i en 1976, kon el 63,8% i 99,4% respektivamente). Las Komoras ainda demandan la isola i endemas, el Konsejo de Seguridad de la ONU votó kon 11 de 15 votos para rekonoser la soberaniya de la Union de las Komoras en Mayotte, anke Fransia izo un veto a esta proposiziyon en 1976 i 2004. En Jenero del anyo 2014 se espera ke Mayotte seya parte integrala de la Union Evropea.

La situasion de Mayotte es zor para Fransia, deke mientres ke la majorita d ela povlasion no dezeya la independensia ni la union kon el resto de las Komoras, la komunita internasionala kritika muncho los lasos entre Fransia i Mayotte. Endemas, las leyes de la isola, las kualas tienen su baza en la Shariya, no azen kolay integrarsen kon la estruktura de leyes de Fransia, endemas de ke la kalidad de vida no esta al nivel de Fransia. Por esto, asta el anyo 2007, las leyes nasionalas fransezas tinían ke azer referensia a si tinían validad en la isola; ma dempués de 2007, son aplikadas kaji todas las leyes fransezas, egzepto alkunas.

Enel anyo 2001 el *status* de Mayotte fue trokado a Kolektividad Departamentala de Ultramar, un status paresido al de Departamento de Ultramar Fransez, komo Reunion, Guadalupe, Martinika i la Guayana Franseza. Este troko fue aprovado por el 73% de la povlasion de Mayotte. Afilu esta otonomiya, las Komoras demandan el kontrolo de la isola. Dempués del referendum del 29 de Marso de 2009, kon 95,2% de votos a favor, Mayotte se trokó el 31 Marso del anyo 2011 en un Departamento de Ultramar.

## Referensias

## Atamientos eksternos


Katēggoría:Fransia de Ultramar
Katēggoría:Departamentos de Ultramar de Fransia
Kateggoría:Vikipedya:AY
Lingua swahili

La **lingua swahili** (**Kiswahili**)  es una lingua afrikana avlada espesialmente en Tanzania, Kenia i rejiones serkanas a estos payises en Uganda, Mosambiko, la Repuvlika Demokratika del Kongo, Ruanda, Burundi, Somalia i Zambia, endemas de las Isolas Komoras, ande es yamado Shikomor. 

## Enfluensia de otras linguas
Anke es una lingua afrikana, tiene una ran enfluensia del arabo i en los anyos d'alkavo las linguas inglesa i portugeza, anke esta ultima solo unos biervos, komo *vinyo*, *bandeira*, *meza*, *limau*, por vino, bandiera, mesa i limon. Estas enfluensias son solo en los biervos, deke la gramatika es ainda totalmente bantu. 

## Gramatika
El swahili es una lingua kon gramer regular i kon una relasion kaji absoluta entre gramer i pronunsiasiyon.

## Frasas i ekspresiones en Swahili
* (si)Jambo: Saludes *
* Usiku Mwema: Nochada buena
* Hakuna matata: Todo bueno, sin pensieros
* Habari: ¿Ke haber?
* Shikamoo: Saludes de onor a otoridades o personas aedadas
* Marahaba: Repuesta a *shikamoo*
* Bwana: Sinyor
* Mama: Sinyora
* Samahani: Pardon
* Asante: Mersi
* Kwa heri : Al vermos
* Karibu: Venido/a bueno/a

## Bibliografiya
* Gramática suajili; de Piet Van Velt; traducido al español por la editorial Mundo Negro (Arturo Soria 101; 28043; Madrid) 

## Atamientos eksternos

* Kamusi Project Internet Living Swahili Dictionary

Kateggoría:Linguas
Kateggoría:Vikipedya:Artikolos kon grafia ladina
Biblia de Ferrara

La **Biblia de Ferrara** es una tresladasiyon a la lingua djudeo-espanyola del Tanah. Fue publikada por primera vez en la sivdad italiana de Ferrara enel anyo 1553. La tresladasiyon fue echa para su uzo por los sefardis i fue echa por el portugez Avraam Usque (konosido tambien komo Duarte Pinel),  i el espanyol Yom-Tov Atias (konosido komo Jeronimo de Vargas). Esta tresladasiyon era dedikada al Duke de Ferrara, Ercole II d'Este. La Biblia de Ferrara es una versiyon amijorada de una tresladasiyon ke ya egzistia entre los sefardis desde aze munchos anyos. Fueron publikadas dos edisiones; una para el Duke de Ferrara i la otra, echa espesialmente para los djudios, dedikada a  la sinyora Gracia Mendes Nasi. Dempués, la Biblia de Ferrara fue yevada a la empremeríya enel syéklo XVII en la sivdad de Amsterdam.

La lingua uzada en esta tresladasion del Tanah es mas serkana a la sentaksis del ivrit ke a la lingua djudeo-espanyola de la kaleja. Una diferensia kon otras tresladasiyones a la lingua djudeo-espanyola es ke se uzó el alefbet latino i no el alefbet ebreo, kon markas i aksanes para amostrar todos los sonetes; para skrivir el Shem ameforash, fue uzado "A.", deke los djudios no dizen el nombre de El Dio, egzepto kuando azen tefilá o meldan teilim.

La Biblia de Ferrara fue endemas una fuente uzada por el kristyano Casiodoro de Reina kuando tresladó el Tanah para azer la Biblia Kristyana en lingua kastilyana.

## Referensias
*Jewish Encyclopedia

## Atamientos eksternos
*La Megilat Ester en lingua djudeo-espanyola, topada en la Biblia de Ferrara. Institut Sépharade Européen

Kateggoría:Tanah
Kateggoría:Istoria de los djudios en Espanya
Kateggoría:Djudaizmo
Kateggoría:Vikipedya:Artikolos kon grafia ladina
Katalanit

El **Djudeo-katalan**, endemas yamado **katalániko** o **katalanit**, en ivrit **קאטאלנית**, era una lingua djudeo-romansa avlada por las komunitas djudias del nordeste de Espanya, espesialmente de Katalunya i de las Isolas Baleares. Desde un punto de vista linguistiko, tinía muncho en komun kon el antiko lashon de Provensa yamado shuadit, anke desde un punto de vista istóriko, étniko i polítiko, la komunita djudia avlante del katalan era diferente kon respekto a la komunida avlante de shuadit, espesialmente por moder de la okupasiyon musulmana de la Peninsola Iberika. La époka grande del djudeo-katalan fueron los anyos entre los empesijos del syéklo XII i 1492, kuando los djudios fueron ekspulsados de Espanya dempues del dekreto de los Reyes Katolikos.

## Ver endemas
* Lingua katalana
* Linguas djudeo-romansas
* Shuadit

## Atamientos eksternos
* Jewish Languages - European 
* Parles catalànic? (en katalán)
* Judeocatalà en la Enciclopedia Catalana (en katalán).

Katēggoría:Linguas romansas
Katēggoría:Linguas djudeo-romansas
Kateggoría:Linguas de Katalunya
Kateggoría:Istorya de Katalunya
Kateggoría:Vikipedya:Artikolos kon grafia ladina
Kateggoría:Linguas djudias
ספרדים

לוס **ספרדים** (די לה פאלאבֿרה איבריאה ספרדי, "איספאנײוליס" אי "פורטוגיזיס") סון לוס דיסינדיינטיס די לוס גֿודיוס קי ביבֿיאירון אין לה פינינסולה איביריקה פֿינה 1492. 
ביבֿיאירון אינגֿונטוס אי פאסיפֿיקאמינטי קון לוס מוסולמאנוס אי קריסטיאנוס פור מונגֿו טיימפו אי סו קולטורה סי אינגראנדיסיאו קון reushitá קומו אין דינגונה אוטרה פארטי. דוראנטי לה אידאד מידײה, לוס ספרדים פֿואירון ריקונוסידוס קומו לוס לידיריס די לה פֿי אי קולטורה גֿודיאס אין אקיײוס סײיקלוס. און לידיראזגו ריליזֿיוסו, אי סובֿרי טודו קולטוראלו, קי סי פרולונגו דוראנטי בֿאריוס סיגלוס דיסקואיס דיל ארונגֿאמיינטו די לוס גֿודיוס די איספאנײה.

ארונגֿאדוס אין 1492 פור לוס ריאיס קאטוליקוס (איליזאבֿיטה אי פֿירדינאנדו), לוס גֿודיוס איספאנײוליס סי אריסינטארון איניל נורטי די אפֿריקה אי סובֿרי טודו, אין איל אנטיקו אימפיריו אוטומאנו, אנדי סי איסטאבליסיירון אין קומונידאדיס אי קונסירבֿארון לה סו אירינסיה  קולטוראלה. אנסינה, אוטראס צֿיקאס קומוניטאס סי אריסינטארון אין לונדריס, בורדו אי ביאונה, אמסטירדאם, ליבֿורנו i אוטראס סיבֿדאדיס איטאלײאנאס, אי פאסארון אה אמיריקה (קוראסאו, גֿאמאיקה...) דיסדי איסטאס סיבֿדאדיס (איספיסײאלמינטי, אמסטירדאם). 

איס קונוסידו איל קודייו די לה סו לינגוה, יאמאדה *איספאנײול ספרדי*, *[[haketia|האקיטיה]]*, *[[tetuani|טיטואני]]*, *[[djudeo-espanyol|גֿודיאו־איספאנײול]]* או *[[ladino|לאדינו]]*.

## ספרדי או ספרדיתה
"ספרדיס" איס קומו סי קונוסין אונה די לאס קומוניטאס גֿודיאס מאס גראנדיס אין לה דיאספורה; דיל איבֿריאו  *ספרד* - איספאנײה - איל פאיס אנדי פֿלוריסײירון אי איזיאירון אונה ריקה קולטורה. 



Kateggoría:Komunitas djudias
Kateggoría:Vikipedya:Artikolos kon grafia ebrea
Kateggoría:Vikipedya:Artikolos kon varias grafias
Adolf Hitler

**Adolf Hitler** (Nasido en Branau, Ostria-Madjaristan, 20 de Avril de 1889 – muerto en Berlin, Almania, 30 de Avril de 1945), era un político almán de orijin ostriano, líder, ideólogo i myémbro orijinal del Partido Nazi (*Nationalsozialistische Deutsche Arbeiterpartei* — NSDAP) ke establesió una rejima nasionalsozialista en Almania entre los anyos 1933 i 1945, konosido komo el Tresér Reich. Durante estos anyos, fue Kanzilyer Imperial (Reichskanzler) de Jenero de 1933 a Avril de 1945, Shefe de Estado (Führer und Reichskanzler) de 1934 a Avril de 1945 i Komandante Supremo de las huérsas armadas almanas durante la Sigunda Gerra Mondiala de Septembre de 1939 a Avril de 1945.

La su idelolojiya, la kuala kavzó direktamente la Sigunda Gerra Mondiala i el dezvelopamyénto del Olokósto, tinía komo baza una serie de aspektos de tipo visyonario ke no puedia negosiarsen: eliminar a todo el pueblo djudio, kriar un "espasio vital" kon el buto de garantisar el futuro de Almania, la superioridad de la rasa Aria i la gerra eterna komo ley basika de la egzistensia umana .

## Referensias


Katēggoría:Nazismo
Katēggoría:Antisemitizmo
Katēggoría:Politikos de Almania
Katēggoría:Sigunda Gerra Mondiala
Katēggoría:Diktadores
Kateggoría:Vikipedya:Artikolos kon grafia ladina
Shuadit

El **Shuadit** (también yamado **Chouhadite**, **Chouhadit**, **Chouadite**, **Chouadit**) era una lingua djudeo-romansa del sud de Fransia, también yamada **Djudeo-provenzal**. Se tienen topados dokumentos del syéklo XI en Fransia, ma dempués de la Inkisizion en Fransia fue akavando pishín, asta en 1977, kuando murió Armand Lunel, el ultimo avlante de Shuadit. Algunos filologos konsideran al Shuadit un lashon del oksitano.

## Istorya
El dezvelopmayénto i la anyada de orijin del Shuadit no estan klaros ainda para los istoriadores. La lingua latina era la lingua de komersio i administrasion del Imperio Romano, la kuala se ekstendió en la rejión del sud de Fransia dempués de ke Iulius Caesar konkistasse la Galia Transalpina, enel anyo 50; ma ainda no se konose si el Shuadit nasió por modre de la adopsiyon i trokamiento de la lingua latina por la komunita djudia de la rejion, o si es una lingua ija de una lingua muncho más aedada, el La'az o lingua djudeo-latina. 

## Referensias
* Z. Szajkowski (1948). דאָס לשון פֿון די ייִדן אין קאָמטאַ-ווענעסען. New York: Author (with the aid of YIVO).
* H. Guttel (1971) "Judeo-Provençal". *Encyclopaedia Judaica* 10: pp.439-441.
* R. Hirschler (1894) "Petit vocabulaire comprenant à peu près tous les mots et expressions judéo-provençales employés par les israélites dits cotmadins avec étymologie". *Calendrier à l'usage des israélites pour l'année religieuse 5655*. Toulouse. pp.26-32.
* M. Banitt (1963). "Une langue fantôme : le judéo-français". *Revue de linguistique romane* 27, pp. 245-294.
* D. Blondheim (1928). "Notes étymologiques et lexicographiques." *Mélanges de linguistique et de littérature offerts à M. Alfred Jeanroy par ses élèves et ses amis*. Paris: Champion. pp. 71-80.
* P. Pansier (1925). "Une comédie en argot hébraïco-provençal de la fin du XVIIIe siècle". *Revue des études juives* 81: pp. 113-145
* Shuadit language
* Judeo-provençal

## Ver endemas
*Linguas djudeo-romansas

Kateggoría:Linguas djudeo-romansas
Kateggoría:Linguas djudias
Katēggoría:Linguas romansas
Kateggoría:Vikipedya:Artikolos kon grafia ladina
Djudeo-aragonez

El **Djudeo-aragonez** o **Aragonit** es una lingua muerta djudeo-romansa derivada de la lingua aragoneza ke era avlada en parte de los reynos de Aragón i Navarra desde la sigunda parte del syéklo VIII verso la fin del syéklo XV, kuando por modre del Edikto de Granada, los djudios de la Peninsola Iberika fueron arrondjados. Dempues de la ekspulsion, los djudios aragonezos fueron a bivir en komunitas kon otros djudios de orijin sefardi en sivdades komo Salonika, Sarajevo i Rodes, ande el su lashon fue aziendo parte de la lingua oy konosida komo djudeo-espanyol, la kuala tiene munchos biervos de orijin aragonezo.

## Ver endemas
* Lingua aragoneza
* Lingua djudeo-espanyola
* Linguas djudeo-romansas

## Referensias
* Revista de Filología Española 8.136-41 (1946) 

Kateggoría:Linguas djudeo-romansas
Kateggoría:Linguas djudias
Katēggoría:Linguas romansas
Kateggoría:Vikipedya:Artikolos kon grafia ladina
Linguas djudias

Se yama **linguas djudias** a akeyas linguas, endemas del ivrit, ke nasieron i se dezveloparon en komunitas djudias, en Evropa, el Medio Oryente, Afrika, Asya Sentrala i la India. Jeneralmente, el dezvelopmayénto de estas linguas esta bazado en la adision de biervos i frasas en ivrit, las kualas apresentan konseptos i situasiones unikamente djudios, a una lingua jenerala de la sosyeté. Komo munchas komunitas djudias se ankontran londje de otras, estas linguas muevas mantienen los biervos i las estrukturas gramatikalas ainda dempués de ke las linguas orijinalas las pedriesen o trokassen.

## Linguas
A empesijos del syéklo XIX, el idish era la lingua prinsipala de los djudios de Evropa Orientala (por lo ke era la lingua djudia mas avlada del mundo, déke la majorita de los djudios bivian ayí), mientres ke el djudeo-espanyol era avlado por komunitas djudias enel Maghreb, el Imperio Otomano (Gresia, la Turkiya i los Balkanes espesialmente) i komunitas mas chikas avlavan italkit, yevaniko, krimchak o karaimit. Los djudios del Mundo Arabo avlavan varios lashones del Djudeo-Arabo i del Djudeo-Bereber, mientres ke en Iran i Asya Sentrala se avlavan las linguas djudeo-persas komo el Buhori, el Djudeo-Golpaygani, el Djudeo-Hamedani, el Djudeo-Shirazi, el Djuhuri i otras. 

El siddur (livro para meldar las tefilot) fue kompletado dempués de la destruksiyon del Sigundo Bet Amikdash i se topa kaji todo eskrito en ivrit i en lingua aramea. Jeneralmente los djudios meldan sólo en ivrit, anke algunas komunitas tienen adisionadas tefilot en sus lashones partikolares.

## Bibliografia
* Ghil'ad Zuckermann 2014. ''Jewish Language Contact'' (*International Journal of the Sociology of Language* 226).
* Ghil'ad Zuckermann 2003. ''Language Contact and Lexical Enrichment in Israeli Hebrew'', Palgrave Macmillan. ISBN 9781403917232 / ISBN 978140338695.

Kateggoría:Linguas djudias
Kateggoría:Vikipedya:Artikolos kon grafia ladina
Lishán Didán

**Lishán Didán** es una lingua aramea djudia, munchas vezes yamada "Muevo Arameo" o "Djudeo-Arameo". Orijinalmente era avlado en la rejion irani de Azerbaijan , en la rejion del lago Urmiye, desde Salmas a Mahabad. La gran majorita de los avlantes de esta lingua biven oy endiya en Israel.

El nombre *Lishán Didán* sinyifika "la muestra lingua"; la lingua tambien es yamada *Lishanán*, "lingua muestra'" i *Lishanid Nash Didán*, 'la lingua de mozotros"'. Komo esto kria un balagán kon los nombres de otros lashones djudios modérnos de la lingua aramea, komo Lishana Deni i Lishanid Noshan, los akademikos jeneralmente uzan un nombre mas espesifiko, komo "Arameo Modérno de los djudios del Azerbaijan Persa". Endemas, para azerlo diferente de otros lashones del Arameo modérno djudio, Lishán Didán es algunas vezes yamado *Lakhlokhi* (literalmente 'Vos(f)-vos(m)') o *Galihalu* ('Míyo-vuestro'), amostrando el diferente uzo de las preposiziones i los sufixos nominalos.

Lishán Didán es eskrito uzando el alefbet ebreo. Es mutuamente intelijivle kon la Lingua aramea modérna avlada por los kristyános asirios.

## Referensias
* Heinrichs, Wolfhart (ed.) (1990). *Studies in Neo-Aramaic*. Scholars Press: Atlanta, Georgia. ISBN 1-55540-430-8. 
* Mahir Ünsal Eriş, Kürt Yahudileri - Din, Dil, Tarih. Djudios Kurdos (en turko), Kalan Publishing, Ankara, 2006
* Maclean, Arthur John (1895). *Grammar of the dialects of vernacular Syriac: as spoken by the Eastern Syrians of Kurdistan, north-west Persia, and the Plain of Mosul: with notices of the vernacular of the Jews of Azerbaijan and of Zakhu near Mosul*. Cambridge University Press, London. 

## Atamientos eksternos
* Ethnologue report for Lishán Didán.
* The Nash Didan site (Ivrit) 
* Hebrew - Lishan Didan translator.

Kateggoría:Linguas djudias
Kateggoría:Vikipedya:Artikolos kon grafia ladina
Kateggoría:Lingua aramea
Kateggoría:Lingua aramea modérna
Lishana Deni

**Lishana Deni** es un lashon de la lingua djudeo-aramea modérna, jeneralmente yamada "Arameo modérno" o "Djudeo-Arameo". Era avlado orijinalmente en la sivdad de Zaho i sus viyas serkanas al nord de Irak, en la rejion proksima a la frontiera kon la Turkiya.La majorita de los avlantes de esta lingua biven oy endiya en Yerushalayim o serka. *Lishana Deni* sinyifika "muestra lingua", ansina komo los nombres uzados por otros lashones del arameo, Lishán Didán i Lishanid Noshan. Otro nombres kon los kualos es konosido este lashon es *Lishan Hozaye*,*la lingua de los djudios*, i *Kurdit*, *Kurdo*. Los akademikos jeneralmente la yaman **Lingua Aramea Modérna de Zaho**, deke es el lashon djudio mas proksimo a la Lingua Aramea Moderna. Oy endiya este lashon es avlado por unas 8.000 personas, la majorita aedados.

## Referensias
* Heinrichs, Wolfhart (ed.) (1990). *Studies in Neo-Aramaic*. Scholars Press: Atlanta, Georgia. ISBN 1-55540-430-8.
* Maclean, Arthur John (1895). *Grammar of the dialects of vernacular Syriac: as spoken by the Eastern Syrians of Kurdistan, north-west Persia, and the Plain of Mosul: with notices of the vernacular of the Jews of Azerbaijan and of Zakhu near Mosul*. Cambridge University Press, London.
* Sabar, Yona (1975). *The impact of Israeli Hebrew on the Neo-Aramaic dialect of the Kurdish Jews of Zakho: a case of language shift*. Hebrew Union College Annual 46:489-508.
* Avenery, Iddo, *The Aramaic Dialect of the Jews of Zakho*. The Israel academy of Science and Humanities 1988.

## Atamientos Eksternos
* Ethnologue report for Lishana Deni.
* Kurdish jewish women life.

Kateggoría:Linguas djudias
Kateggoría:Vikipedya:Artikolos kon grafia ladina
Kateggoría:Lingua aramea
Kateggoría:Lingua aramea modérna
Lishanid Noshan

**Lishanid Noshan** es un lashon djudio de la Lingua Aramea Moderna, munchas vezes yamado Arameo Modérno o Djudeo-Arameo. Era avlado orijinalmente al sud i oryente de Irak, espesialmente en la rejion de Arbil. La majorita de los ke avlan esta lingua biven oy endiya en Israel. "Lishanid Noshan" sinyifika *la muestra lingua*; algunos avlantes la yaman "Lishana Didan", ke sinyifika "muestra lingua". Afilu, komo nombres paresidos son uzados por otros lashones djudios de la Lingua Aramea Moderna, los akademikos i filologos la yaman "Lingua Aramea Modérna de Arbil". Otros nombres uzados son "Hula'ula", *Djudio*, "Galigalu", *míyo-vuestro* (kon chikas diferensias de gramatika kon los otros lashones) i "Kurdit", *Kurdo*.

## Referensias
* Heinrichs, Wolfhart (ed.) (1990). *Studies in Neo-Aramaic*. Scholars Press: Atlanta, Georgia. ISBN 1-55540-430-8.
* Khan, Geoffrey (1999). *A Grammar of Neo-Aramaic: the dialect of the Jews of Arbel*. Leiden: EJ Brill.

## Atamientos Eksternos
* Ethnologue report for Lishanid Noshan. 
* Semitisches Tonarchiv -recordings of Lishanid Noshan from Koy Sanjak. 

Kateggoría:Linguas djudias
Kateggoría:Vikipedya:Artikolos kon grafia ladina
Kateggoría:Lingua aramea
Kateggoría:Lingua aramea modérna
Kwara

**Kwara**, **Qwara**, or **Qwarenya** (yamada "Lingua Falasha" o "Falashano" por alkunos avtores), es una lingua de la famiya Agaw de linguas avlada por los Agaw i por los Beta Israel de la rejion de Qwara en Etiopia. La lingua es oy endiya avlada poko, deke el su uzo fue trokado por el de la lingua Ahmarika al empesijo del syéklo XX. En la Operasiyon Shelomó, la majorita de sus avlantes fue yevada a Israel, ande esta dehando de ser uzada i trokada por Ivrit. Egzisten manuskritos en Kwara, eskritos kon el alefbet Ge'ez. La lingua es objekto de estudio por linguistas oksidentales desde 1866.

## Ver endemas
*Kaylinya
*Beta Israel

## Referensias
*"Kaïliña -a 'new' Agaw dialect and its implications for Agaw dialectology", in *Voice and Power: The Culture of Language in North-East Africa*, R.J. Hayward and I. Lewis (eds.), pp.&nbsp;1–19. London: SOAS, 1996 (March). ISBN 0-7286-0257-1.

## Atamientos eksternos
*SIL - Sociolinguist report of the Kemant (Qimant) Language of Ethiopia 

Kateggoría:Linguas djudias
Kateggoría:Linguas de Etiopia
Kateggoría:Linguas
Kateggoría:Beta Israel
Kateggoría:Vikipedya:Artikolos kon grafia ladina
Kaylinya

**Kaylinya**, **Kayla**, o **Kayliñña** (Ge'ez: ካይላ *kāylā*, para la djente, Ge'ez: ካይልኛ *kāyliññā*, Kayla, Lingua Ahmarika, i Tigrinya para azer referensia a la lingua Kayla) es uno de dos lashones relasionados Agaw avlados por un grupo de los Beta Israel, anke algunas vezes es uzado para yamar ansina a todos los lashones Agaw avlados por los Beta Israel. Los tekstos konosidos en esta lingua se topan en notas de Faïtlovich eskritas enel alefbet Ge'ez, las kualas son estudiadas por David Appleyard. Este lashon es ainda avlado por alkunos Beta Israel oy endiya.

## Ver endemas
* Kwara
* Beta Israel

## Referensias
* "Kaïliña -a "new" Agaw dialect and its implications for Agaw dialectology". In Voice and Power. The Culture of Language in North-East Africa. Ed. by R.J. Hayward & I. Lewis. pp. 1-19. London, SOAS. 1996 (March). ISBN 0-7286-0257-1. 
* David Appleyard, "Preparing a Comparative Agaw Dictionary", in ed. Griefenow-Mewis & Voigt, *Cushitic & Omotic Languages: Proceedings of the 3rd International Symposium Berlin, Mar. 17-19, 1994*, Rüdiger Köppe Verlag, Köln 1996. ISBN 3-927620-28-9. 

Katēggoría:Linguas djudias
Katēggoría:Linguas de Etiopia
Katēggoría:Linguas
Katēggoría:Beta Israel
Kateggoría:Vikipedya:Artikolos kon grafia ladina